b'\n_START_ARTICLE_\nAnte Gotovina\n_START_SECTION_\nNuoruus muukalaislegioonassa ja sen j\xc3\xa4lkeen\n_START_PARAGRAPH_\nAnte Gotovina syntyi Tkonissa Pa\xc5\xa1manin saarella Zadarin saaristokunnassa Kroatian sosialistisessa tasavallassa. H\xc3\xa4nen vanhempansa olivat \xc3\xa4iti Ana ja is\xc3\xa4 Milan, joka oli dalmatialainen kalastaja. Ante menetti \xc3\xa4itins\xc3\xa4 hieman alle 4-vuotiaana r\xc3\xa4j\xc3\xa4hdysonnettomuudessa. Gotovinan kotitalon l\xc3\xa4heisyydess\xc3\xa4 tehtiin r\xc3\xa4j\xc3\xa4ytyst\xc3\xb6it\xc3\xa4 ja Ante \xc3\xa4itins\xc3\xa4 varoitteluista huolimatta meni niiden l\xc3\xa4helle. R\xc3\xa4j\xc3\xa4hdyksen hetkell\xc3\xa4 \xc3\xa4iti heitt\xc3\xa4ytyi poikansa p\xc3\xa4\xc3\xa4lle suojaksi menehtyen itse. Milan sek\xc3\xa4 veljekset Ante ja Boris muuttivat Pako\xc5\xa1taneen. Hetken aikaa Milan oli t\xc3\xb6iss\xc3\xa4 radiossa Zagrebissa, palasi sitten Pako\xc5\xa1taneen ja avioitui Anan siskon kanssa saaden t\xc3\xa4m\xc3\xa4n kanssa pojan ja tytt\xc3\xa4ren. T\xc3\xa4m\xc3\xa4 Anten nuorin sisko oli viimeinen henkil\xc3\xb6, joka n\xc3\xa4ki Anten ennen kuin t\xc3\xa4m\xc3\xa4 l\xc3\xa4hti merimieheksi kauppalaivalle 17-vuotiaana. Gotovina palasi Kroatiaan seuraavan kerran vasta 20 vuotta my\xc3\xb6hemmin, eik\xc3\xa4 h\xc3\xa4nen kohtalostaan juuri tiedetty._NEWLINE_Vuoden 1973 alkupuolella Ante Gotovina liittyi Ranskan muukalaislegioonaan St. Nicholasin linnoituksessa Marseillessa. H\xc3\xa4nest\xc3\xa4 tuli legioonalainen Andrija Grabovac (v\xc3\xa4rv\xc3\xa4ytyj\xc3\xa4 nro 151408), joka oli syntynyt 10. joulukuuta 1953. N\xc3\xa4in alaik\xc3\xa4inen Gotovina muuttui t\xc3\xa4ysi-ik\xc3\xa4iseksi. Pau suoritetun peruskoulutuksen j\xc3\xa4lkeen h\xc3\xa4n p\xc3\xa4\xc3\xa4si muukalaislegioonan 2. laskuvarjoj\xc3\xa4\xc3\xa4k\xc3\xa4rirykmenttiin (2e REP), jolla on kovatasoinen ja legendaarinen maine useista eri sodista. T\xc3\xa4m\xc3\xa4n j\xc3\xa4lkeen h\xc3\xa4n p\xc3\xa4\xc3\xa4si eliittiryhm\xc3\xa4\xc3\xa4n Commandos de Recherche et d\'Action en Profondeur (CRAP), joka on nykyiselt\xc3\xa4 nimelt\xc3\xa4\xc3\xa4n "laskuvarjoj\xc3\xa4\xc3\xa4k\xc3\xa4rien kommandoryhm\xc3\xa4"  (GCP). T\xc3\xa4ss\xc3\xa4 kommandojoukossa h\xc3\xa4n tutustui Dominique Erulin\'iin, eversti Philippe Erulinin veljeen, joka tuli my\xc3\xb6hemmin olemaan h\xc3\xa4nen yst\xc3\xa4v\xc3\xa4ns\xc3\xa4 ja toverinsa tulevissa teht\xc3\xa4viss\xc3\xa4. Seuraavien vuosien aikana Gotovina eli Andrija Grabovac otti osaa muukalaislegioonan sotilasteht\xc3\xa4viss\xc3\xa4 Djiboutissa, Kolwezissa ja Norsunluurannikolla. (Gotovina siis palveli samaan aikaan, samoissa paikoissa ja samassa rykmentiss\xc3\xa4 kuin suomalainen Ky\xc3\xb6sti Pietil\xc3\xa4inen.) H\xc3\xa4nest\xc3\xa4 tuli my\xc3\xb6s eversti Erulin\'in autonkuljettaja._NEWLINE_Haagin tuomioistuimelle toimitettujen tietojen mukaan Ante Gotovina eli Andrija Grabovac olisi j\xc3\xa4tt\xc3\xa4nyt legioonan ylikorpraalina vuonna 1978. Ranskan kansalaisuuden h\xc3\xa4n sai vuonna 1979. Kuitenkin Nenad Ivankovicin kirjoittamasta virallisesta Ante Gotovinan el\xc3\xa4m\xc3\xa4kerrasta Ratnik ("Soturi") selvi\xc3\xa4\xc3\xa4, ett\xc3\xa4 Gotovina palveli aina vuoteen 1981 asti. Tuolloin h\xc3\xa4n haavoittui vakavasti p\xc3\xa4\xc3\xa4h\xc3\xa4ns\xc3\xa4 tarkka-ampujan luodista T\xc5\xa1adissa kapinallisia vastaan k\xc3\xa4ydyss\xc3\xa4 taistelussa. Gotovina joutui 24 tunniksi koomaan ja tehohoitoon Pariisiin. Toipuminen kesti useita kuukausia ja johti lopulta Gotovinan eroon legioonasta. P\xc3\xa4\xc3\xa4n vammat eiv\xc3\xa4t olisi v\xc3\xa4ltt\xc3\xa4m\xc3\xa4tt\xc3\xa4 en\xc3\xa4\xc3\xa4 kest\xc3\xa4neet laskuvarjoj\xc3\xa4\xc3\xa4k\xc3\xa4rin hyppyihin liittyv\xc3\xa4\xc3\xa4 verenpaineen kohoamista. Gotovina j\xc3\xa4tti legioonan kommandokouluttajan tutkinnon suorittaneena kersanttina._NEWLINE_1980-luvulla Gotovina toimi useiden yksityisten turvallisuusalan yritysten palveluksessa. Yksi n\xc3\xa4ist\xc3\xa4 yrityksist\xc3\xa4 oli KO International Company, VHP Securityn tyt\xc3\xa4ryhti\xc3\xb6, joka ty\xc3\xb6skenteli gaullistien puolisotilaalliselle organisaatiolle Service d\'Action Civiquelle (SAC). H\xc3\xa4n my\xc3\xb6s toimi oikeistopoliitikko  Jean-Marie Le Penin henkivartijana noihin aikoihin. Vuonna 1981 h\xc3\xa4n auttoi yhdess\xc3\xa4 Dominique Erulinin kanssa p\xc3\xa4\xc3\xa4toimittaja Jean-Pierre Mouchardia (Jean-Marie Le Penin l\xc3\xa4heinen yst\xc3\xa4v\xc3\xa4) j\xc3\xa4rjestem\xc3\xa4ll\xc3\xa4 kommandoiskun CGT:n ay-aktivistien valtaaman lehden toimituksen haltuun ottamiseksi La Seyne-sur-Mer\'iss\xc3\xa4._NEWLINE_Ranskan poliisin asiakirjojen mukaan Gotovina alkoi osallistua my\xc3\xb6s rikolliseen toimintaan, jotka johtivat etsint\xc3\xa4kuulutuksiin ry\xc3\xb6st\xc3\xb6st\xc3\xa4 ja kiristyksest\xc3\xa4. On raportoitu, ett\xc3\xa4 h\xc3\xa4n istui v\xc3\xa4hint\xc3\xa4\xc3\xa4n yhden kahden vuoden vankilatuomion. Tosin h\xc3\xa4nen asianajajansa ovat kiist\xc3\xa4neet t\xc3\xa4m\xc3\xa4n.. Dominique Erulin on v\xc3\xa4itt\xc3\xa4nyt, ett\xc3\xa4 syyt\xc3\xb6kset olivat poliittisia ja Fran\xc3\xa7ois Mitterrandin vasemmistolaisten tekaisemia. Vuosikymmenen lopulla Gotovina muutti Etel\xc3\xa4-Amerikkaan, jossa h\xc3\xa4n koulutti useita oikeistolaisia puolisotilaallisia j\xc3\xa4rjest\xc3\xb6j\xc3\xa4, erityisesti Argentiinassa ja  Guatemalassa. Noihin aikoihin Kolumbiassa h\xc3\xa4n tapasi tulevan vaimonsa Ximena Dalelin, jonka kanssa h\xc3\xa4n sai tytt\xc3\xa4ren\xc3\xa4. Pariskunta erosi my\xc3\xb6hemmin._NEWLINE_Matkalla Pariisiin, Ranskaan Gotovina pid\xc3\xa4tettiin ja h\xc3\xa4net tuomittiin vuonna 1986 viideksi vuodeksi vankeuteen. Jo seuraavana vuonna h\xc3\xa4net vapautettiin "olosuhteissa, jotka osoittivat h\xc3\xa4nen nauttineen eritt\xc3\xa4in erityist\xc3\xa4 suojelua". My\xc3\xb6hemmin Gotovinan asianajajat v\xc3\xa4ittiv\xc3\xa4t, ett\xc3\xa4 Kansainv\xc3\xa4liselle sotarikostuomioistuimelle, ett\xc3\xa4 Fran\xc3\xa7ois Mitterrandille uskollinen rikospoliisin ryhm\xc3\xa4 lavasti Gotovinan. T\xc3\xa4m\xc3\xa4 ryhm\xc3\xa4 kyll\xc3\xa4 tuomittiinkin viranomaisten v\xc3\xa4\xc3\xa4rink\xc3\xa4yt\xc3\xb6ksist\xc3\xa4 vuonna 2005 ranskalaisessa tuomioistuimessa, mutta t\xc3\xa4m\xc3\xa4n ryhm\xc3\xa4n osuutta Gotovinaan pid\xc3\xa4tt\xc3\xa4miseen ja vangitsemiseen ei ole sen kummemmin tutkittu.\n_START_SECTION_\nTaustaa\n_START_PARAGRAPH_\nFranjo Tu\xc4\x91manin hallinto julisti maan itsen\xc3\xa4iseksi Jugoslaviasta 25. kes\xc3\xa4kuuta 1991. T\xc3\xa4ll\xc3\xb6in Serbian hallitus presidentti Slobodan Milo\xc5\xa1evi\xc4\x87in johdolla pyrki ensiksi puolisotilaallisilla joukoilla valtaamaan osia Kroatiasta, mutta lopulta serbijohtoinen Jugoslavian liittoarmeija teki varsinaisen intervention maahan.  Nopeasti koottu Kroatian armeija onnistui pys\xc3\xa4ytt\xc3\xa4m\xc3\xa4\xc3\xa4n Belgradin l\xc3\xa4hett\xc3\xa4m\xc3\xa4t joukot ja Kroatia tunnustettiin kansainv\xc3\xa4lisesti 15. tammikuuta 1992. Jugoslavian armeija ja serbijoukot vet\xc3\xa4ytyiv\xc3\xa4t, mutta j\xc3\xa4ttiv\xc3\xa4t Kroatiasta kolmasosan eli merkitt\xc3\xa4v\xc3\xa4t serbialueet paikallisten serbien johdettaviksi. Krajinan kapinan j\xc3\xa4lkeen serbit olivat muodostaneet jo syyskuussa 1990 "Autonomiset serbialueet" (Srpske autonomne oblasti), jotka sitten yhdistyiv\xc3\xa4t ja julistautuivat Krajinan serbitasavallaksi (Republika Srpske Krajine) Kroatian itsen\xc3\xa4istymisp\xc3\xa4iv\xc3\xa4n\xc3\xa4. Serbit muodostivat vuoden 1991 v\xc3\xa4est\xc3\xb6nlaskennan mukaan 12,16 prosenttia Kroatian v\xc3\xa4est\xc3\xb6st\xc3\xa4 ja puolet heist\xc3\xa4 asui Pohjois-Dalmatiassa, Likassa, Banovinassa, Kordunissa, Bosnia-Hertsegovinan raja-alueella, L\xc3\xa4nsi-Slavoniassa Pakracin ymp\xc3\xa4rill\xc3\xa4, It\xc3\xa4-Slavoniassa, Baranjassa ja L\xc3\xa4nsi-Srijemiss\xc3\xa4 Serbian vastaisella rajalla.\n_START_SECTION_\nEnsivaiheet Kroatian armeijassa\n_START_PARAGRAPH_\nYhteytens\xc3\xa4 kotimaahansa kadottanut Gotovina kuuli kes\xc3\xa4kuussa 1991 Argentiinan kroaattisiirtolaisilta Kroatian itsen\xc3\xa4istyneen ja h\xc3\xa4n l\xc3\xa4hti saman tien kotimaahansa. Kroatiassa Gotovina liittyi Kroatian kansalliskaartiin, josta oli muodostuva Kroatian armeija. H\xc3\xa4n oli tehokas komentaja ja h\xc3\xa4n kuului niihin harvoihin kroaattisotilaisiin, joilla oli taistelukokemusta. Gotovina taisteli L\xc3\xa4nsi-Slavoniassa Novskassa ja Nova Gradi\xc5\xa1kassa. N\xc3\xa4iss\xc3\xa4 raskaissa taisteluissa h\xc3\xa4n oli 1. prikaatin komentaja. H\xc3\xa4n kiinnitti pian esimiestens\xc3\xa4 huomion ja, kun vuonna 1992 Kroatian armeija perustettiin, Gotovina ylennettiin everstiluutnantiksiksi. Toivuttuaan Novskan taisteluissa saamista vammoistaan everstiluutnantti Gotovina toimi hetken Bosnian kroaattiarmeijan Livnon alueen komentajana. 9. lokakuuta 1992 Gotovina nimitettiin varsinaiseen teht\xc3\xa4v\xc3\xa4\xc3\xa4ns\xc3\xa4 eli Splitin operatiivisen alueen eli my\xc3\xb6hemm\xc3\xa4n sotilaspiirin komentajaksi._NEWLINE_Nopeasti edennyt Gotovina ylennettiin everstiksi yhdess\xc3\xa4 Janko Bobetkon ja Ante Roson kanssa ilmeisesti vuoden 1992 lopulla. N\xc3\xa4m\xc3\xa4 upseerit olivat yhdess\xc3\xa4 Dalmatian takaisin valtauksen tammikuussa 1993 toteuttaneen Operaatio Maslenican p\xc3\xa4\xc3\xa4organisoijia. T\xc3\xa4ss\xc3\xa4 operaatiossa Gotovinan teht\xc3\xa4v\xc3\xa4 oli vallata Zemunik, Skabrnja ja turvata Kasicia ja Paljuvia kohti etenev\xc3\xa4n 4. kaartinprikaatin selusta. H\xc3\xa4nen teht\xc3\xa4v\xc3\xa4ns\xc3\xa4 oli my\xc3\xb6s organisoida helikoptereilla Zagrebista Zadariin tulleen 3. kaartinprikaatin pataljoonan saapuminen ja sijoittaminen operaation kriittisess\xc3\xa4 vaiheessa. Operaatio Maslenican aikana Gotovina tapasi toimittaja Vesna Karuzan, joka synnytti h\xc3\xa4nelle maaliskuussa 1994 tytt\xc3\xa4ren Ana.\n_START_SECTION_\nVuoden 1995 operaatiot\n_START_PARAGRAPH_\n30. toukokuuta 1994 Gotovina ylennettiin kenraalimajuriksi (general-pukovnik) ja h\xc3\xa4n organisoi t\xc3\xa4rkeimm\xc3\xa4t sotilasoperaatiot alueella: Livnon ja Tomislavgradin puolustamiset Bosnian serbiarmeijan komentajan, kenraali Ratko Mladi\xc4\x87in joukkojen hy\xc3\xb6kk\xc3\xa4yksilt\xc3\xa4. Kymmenen kuukauden n\xc3\xa4\xc3\xa4nnytyssodan avulla Gotovina onnistui murtamaan serbiarmeijan puolustusasemat Livnon tasangolla, Dinaran harjanteella ja \xc5\xa0atorin vuorella. H\xc3\xa4n johti Glamo\xc4\x8din ja Bosanska Grahavon valtaukset Operaatio Kes\xc3\xa4-95:ss\xc3\xa4, mik\xc3\xa4 mahdollisti Krajinan serbitasavallan p\xc3\xa4\xc3\xa4kaupungin Kninin piiritt\xc3\xa4misen id\xc3\xa4st\xc3\xa4. Gotovinan voitot mahdollistivat Operaatio Myrskyn nopean toteuttamisen 4.\xe2\x80\x936. kes\xc3\xa4kuuta 1995. T\xc3\xa4m\xc3\xa4n operaation kuluessa Gotovinan joukot valtasivat Kninin, jota kroaatit kutsuvat Kroatian Kuninkaalliseksi kaupungiksi sen oltua aikanaan keskiajalla Kroatian kuningaskunnan p\xc3\xa4\xc3\xa4kaupunki._NEWLINE_29. hein\xc3\xa4kuuta 1995 Ante Gotovina meni naimisiin el\xc3\xa4m\xc3\xa4ns\xc3\xa4 toisen kerran, t\xc3\xa4ll\xc3\xa4 kertaa eversti Dunja Zloicin kanssa. Puolustusministeri Gojko Susak ja kenraali Ante Roso olivat todistajina. Avioliitosta syntyi my\xc3\xb6hemmin vuonna 1997 poika Ante._NEWLINE_31. hein\xc3\xa4kuuta 1995 Kroatian poliittinen ja sotilaallinen johto kokoontui Brijunin saarelle keskustelemaan tulevasta Operaatio Myrskyst\xc3\xa4 (Oluja) ja "Krajinan kysymyksen" ratkaisemisesta. Kenraalimajuri Ante Gotovina osallistui t\xc3\xa4h\xc3\xa4n kokoukseen ja suunnitteli Myrskyn toteuttamista. Kroaattijohto katsoi Krajinan ongelman ratkaisun l\xc3\xb6ytyv\xc3\xa4n ei ainoastaan serbiarmeijan, vaan my\xc3\xb6s serbiv\xc3\xa4est\xc3\xb6n h\xc3\xa4\xc3\xa4t\xc3\xa4misest\xc3\xa4. Tuolla hetkell\xc3\xa4 Etel\xc3\xa4-Krajinassa olevat Gotovinan joukot olivat kiert\xc3\xa4neet Kninin selustaan. Krajinan serbitasavallan kukistumisesta puuttui en\xc3\xa4\xc3\xa4 se, ett\xc3\xa4 motissa olevat serbit tuhottaisiin Gotovinan toteuttamalla Kninin valtauksella ja pohjoisessa Gospicin sotilaspiirin joukkojen toteuttamalla hy\xc3\xb6kk\xc3\xa4yksell\xc3\xa4 Gracaciin. Tulevaisuuden kannalta Gotovinan raskauttavaa oli h\xc3\xa4nen toteamuksensa kokouksessa:_NEWLINE__NEWLINE_\xc2\xbbSuuria m\xc3\xa4\xc3\xa4ri\xc3\xa4 siviilej\xc3\xa4 jo evakuoidaan Kninist\xc3\xa4 kohti Banja Lukaa ja Belgradia. T\xc3\xa4m\xc3\xa4 tarkoittaa sit\xc3\xa4, ett\xc3\xa4 jos jatkamme t\xc3\xa4t\xc3\xa4 painetta, ei siell\xc3\xa4 ole en\xc3\xa4\xc3\xa4 kovin monia siviilej\xc3\xa4 kuin ainoastaan ne, joilla ei ole mahdollisuutta l\xc3\xa4hte\xc3\xa4.\xc2\xbb _NEWLINE_My\xc3\xb6hemmin Jugoslavia-tuomioistuin katsoi, ett\xc3\xa4 Gotovina osoitti t\xc3\xa4ll\xc3\xa4, ett\xc3\xa4 h\xc3\xa4nell\xc3\xa4 ei ollut mit\xc3\xa4\xc3\xa4n sit\xc3\xa4 vastaan, jos serbiv\xc3\xa4est\xc3\xb6\xc3\xb6n kohdistuisi "painetta" sen verran, ett\xc3\xa4 alueen serbiv\xc3\xa4est\xc3\xb6 l\xc3\xa4htisi pois. Gotovina siis tulisi sulkemaan silm\xc3\xa4ns\xc3\xa4 mahdollisilta siviiliv\xc3\xa4est\xc3\xb6\xc3\xb6n kohdistuvilta v\xc3\xa4kivaltaisuuksilta._NEWLINE_4. elokuuta 1995 Gotovina ylennettiin kenraaliluutnantiksi. Saman p\xc3\xa4iv\xc3\xa4n aamuna klo 05:00 Kroatian armeija hy\xc3\xb6kk\xc3\xa4si 150 000 miehen voimalla 300 km rintaman leveydell\xc3\xa4 serbien asemiin. Gotovinan alaiset 4. ja 7. kaartinprikaatit hy\xc3\xb6kk\xc3\xa4siv\xc3\xa4t Kninin alueelle kaupungin koillis- ja pohjoispuolelta. Serbien 7. armeijakunta kukistui nopeasti ja seuraavana p\xc3\xa4iv\xc3\xa4 5. elokuuta Gotovinan komentaman etel\xc3\xa4isen sektorin joukkojen hallussa olivat Krajinan p\xc3\xa4\xc3\xa4kaupunki Knin sek\xc3\xa4 Benkovac, Obrovac ja Drni\xc5\xa1. Viimeiset Kroatian serbiarmeijan vastarintapes\xc3\xa4kkeet puhdistettiin elokuun 6. p\xc3\xa4iv\xc3\xa4n aikana. Etel\xc3\xa4-Krajina oli kukistunut._NEWLINE_Seuraavaksi kenraaliluutnantti Gotovina toteutti Operaatio Mistralin, joka alkoi 8. syyskuuta 1995. T\xc3\xa4m\xc3\xa4 oli Gotovinan uran vastuullisin teht\xc3\xa4v\xc3\xa4 ja h\xc3\xa4n sai alaisuuteensa koko alueen Kroatian armeijan yksik\xc3\xb6t ja Bosnian kroaattiarmeijan. Kninin vallanneet Kroatian armeijan eliittiyksik\xc3\xb6t 4. ja 7. kaartinprikaatit siirtyiv\xc3\xa4t Operaatio Kes\xc3\xa4 -95:ss\xc3\xa4 vallattuun Bosanska Grahavoon, josta n\xc3\xa4m\xc3\xa4 prikaatit hy\xc3\xb6kk\xc3\xa4siv\xc3\xa4t operaation ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 p\xc3\xa4in Ratko Mladi\xc4\x87in joukkoja, jotka koostuivat seitsem\xc3\xa4st\xc3\xa4 kevyest\xc3\xa4 jalkav\xc3\xa4kiprikaatista, yhdest\xc3\xa4 motorisoidusta prikaatista ja kahdesta panssaripataljoonasta. Serbijoukot kukistuivat nopeasti ja \xc5\xa0ipovon kaupunki vallattiin. 7. kaartinprikaati valtasi strategisesti t\xc3\xa4rke\xc3\xa4n Mlini\xc5\xa1tan vuoristoreitin. Jajce antautui 13. syyskuuta klo 18:00, jolloin operaation ensimm\xc3\xa4inen vaihe p\xc3\xa4\xc3\xa4ttyi 2000 km\xc2\xb2 kokoisten aluevaltausten j\xc3\xa4lkeen._NEWLINE_Operaation toisessa vaiheessa (Mistral 2) Drvar vallattiin 14. syyskuuta. Operaatio p\xc3\xa4\xc3\xa4ttyi 30. syyskuuta, jolloin ainoastaan en\xc3\xa4\xc3\xa4 Mrkonji\xc4\x87 Grad oli Bosnian serbien p\xc3\xa4\xc3\xa4kaupungin Banja Lukan ja kroaattiarmeijan v\xc3\xa4liss\xc3\xa4. Yhdess\xc3\xa4 Bosnia ja Herzegovinan armeijan kanssa Gotovina oli p\xc3\xa4\xc3\xa4ssyt 23 kilometrin p\xc3\xa4\xc3\xa4h\xc3\xa4n Banja Lukasta. (Mrkonji\xc4\x87 Grad vallattiin my\xc3\xb6hemmin lokakuun 8. ja 12. p\xc3\xa4iv\xc3\xa4n v\xc3\xa4lill\xc3\xa4 toteutetussa Operaatio Ju\xc5\xbeni potezissa.) Operaatio Mistral lopetettiin amerikkalaisten painostuksen tuloksena, mutta sen saavutukset loivat Gotovinan maineen kroaattien kansallissankarina.\n_START_SECTION_\nKroatian sodan j\xc3\xa4lkeen\n_START_PARAGRAPH_\n12. maaliskuuta 1996 presidentti Tu\xc4\x91man nimitti Gotovinan Kroatian armeijan p\xc3\xa4\xc3\xa4sotilastarkastajaksi ja koko armeijan tarkastusviraston johtoon. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4\xc3\xa4n h\xc3\xa4n toimi aina 29. syyskuuta 2000 asti, jolloin Gotovina joutui eroamaan teht\xc3\xa4v\xc3\xa4st\xc3\xa4\xc3\xa4n allekirjoitettuaan "Kahdentoista kenraalin kirjeen". Kirjeess\xc3\xa4 kenraalit arvostelivat Kroatian itsen\xc3\xa4isyyssodan sotarikollisten etsimist\xc3\xa4 ja hallituksen yhteisty\xc3\xb6t\xc3\xa4 Jugoslavia-tuomioistuimen kanssa. Gotovina l\xc3\xa4hti erottuaan vakinaisesta palveluksesta l\xc3\xa4hes v\xc3\xa4litt\xc3\xb6m\xc3\xa4sti maanpakoon.\n_START_SECTION_\nKritiikki\n_START_PARAGRAPH_\nSerbien ja muiden kriitikoiden mielest\xc3\xa4 Gotovina vapautettiin, koska  Kroatia oli l\xc3\xa4nsivaltojen liittolainen Jugoslavian hajoamissodissa ja kroaatit itse jarruttivat todisteiden antamista Haagin oikeudelle.'